b'\n_START_ARTICLE_\nMihail Jora\n_START_SECTION_\nStudii \xc8\x99i profesorat\n_START_PARAGRAPH_\n\xc8\x98i-a f\xc4\x83cut studiile la Leipzig \xc8\x99i la Paris. Ca profesor de compozi\xc8\x9bie la Conservatorul  din Bucure\xc8\x99ti, a educat o \xc3\xaentreag\xc4\x83 pleiad\xc4\x83 de compozitori. Crea\xc8\x9bia sa cuprinde balete (printre care \xe2\x80\x9eCurtea veche\xe2\x80\x9d, \xe2\x80\x9eLa pia\xc8\x9b\xc4\x83\xe2\x80\x9d, \xe2\x80\x9eC\xc3\xa2nd strugurii se coc\xe2\x80\x9d \xc8\x99i \xe2\x80\x9e\xc3\x8entoarcerea din ad\xc3\xa2ncuri\xe2\x80\x9d), suita simfonic\xc4\x83 \xe2\x80\x9ePriveli\xc8\x99ti moldovene\xc8\x99ti\xe2\x80\x9d (suit\xc4\x83 \xc3\xaen patru p\xc4\x83r\xc8\x9bi, care are la baz\xc4\x83 un motiv melodic din folclor: "Pe malul Tazl\xc4\x83ului", "La joc", "Gr\xc3\xa2u sub soare", "Alai \xc8\x9big\xc4\x83nesc"), poemul simfonic \xe2\x80\x9ePoveste indic\xc4\x83\xe2\x80\x9d, \xe2\x80\x9eBurlesca\xe2\x80\x9d pentru orchestr\xc4\x83, \xe2\x80\x9eSimfonia \xc3\xaen do\xe2\x80\x9d, \xe2\x80\x9eBalada pentru bariton \xc8\x99i orchestr\xc4\x83\xe2\x80\x9d, lucr\xc4\x83ri de muzic\xc4\x83 de camer\xc4\x83 (printre care \xe2\x80\x9eCvartetul de coarde\xe2\x80\x9d) \xc8\x99.a.\n_START_SECTION_\nLiedul rom\xc3\xa2nesc\n_START_PARAGRAPH_\nEste unul dintre cei mai de seam\xc4\x83 reprezentan\xc8\x9bi ai liedului \xc3\xaen muzica rom\xc3\xa2neasc\xc4\x83. De remarcat faptul c\xc4\x83 \xc8\x99i-a numit cele peste o sut\xc4\x83 de partituri de gen C\xc3\xa2ntece, tocmai pentru a sugera caracterul rom\xc3\xa2nesc \xc8\x99i particularit\xc4\x83\xc8\x9bile specifice care despart aceste lucr\xc4\x83ri de tradi\xc8\x9bia liedului german, reprezentat \xc3\xaen special de compozi\xc8\x9biile lui Schubert, Schumann \xc8\x99i Brahms._NEWLINE_El a compus, pe versuri ale marilor poe\xc8\x9bi rom\xc3\xa2ni, numeroase lucr\xc4\x83ri de acest gen, care se disting prin expresia lor original\xc4\x83. Crea\xc8\x9biile lui Jora se caracterizeaz\xc4\x83 prin con\xc8\x9binutul lor de via\xc8\x9b\xc4\x83 bogat \xc8\x99i variat. Unele lucr\xc4\x83ri ale sale sunt str\xc4\x83b\xc4\x83tute de o und\xc4\x83 de umor \xc8\x99i ironie. Opera lui Jora se remarc\xc4\x83 prin m\xc4\x83iestria interpret\xc4\x83rii elementelor melodice \xc8\x99i ritmice, specifice c\xc3\xa2ntecului popular. A fost printre primii compozitori care au \xc3\xaentrez\xc4\x83rit virtu\xc8\x9bile artistice ale baletului.\n_START_SECTION_\nArtist al Poporului\n_START_PARAGRAPH_\nPrin Decretul nr. 514 din 18 august 1964 al Consiliului de Stat al Republicii Populare Rom\xc3\xaene, compozitorului Mihail Jora i s-a acordat titlul de Artist al Poporului din Republica Popular\xc4\x83 Rom\xc3\xaen\xc4\x83 \xe2\x80\x9epentru merite deosebite \xc3\xaen activitatea desf\xc4\x83\xc8\x99urat\xc4\x83 \xc3\xaen domeniul teatrului, muzicii, artelor plastice \xc8\x99i cinematografiei\xe2\x80\x9d._NEWLINE_Uniunea Criticilor Muzicali \xc3\xaei poart\xc4\x83 numele \xc8\x99i organizeaz\xc4\x83 anual la Bucure\xc8\x99ti "Concursul Na\xc8\x9bional de Interpretare Muzical\xc4\x83 Mihail Jora"._NEWLINE_Numele Mihail Jora \xc3\xael poart\xc4\x83 \xc8\x99i Studioul de Concerte al Palatului Radio, cea mai mare sal\xc4\x83 de concerte simfonice \xc8\x99i corale din Rom\xc3\xa2nia (1000 de locuri).'